କୁଜଙ୍ଗ, ଜାନୁଆରୀ ୩୦(ଓଡିଶା ଡଟ୍ କମ୍)-ପ୍ରସ୍ତାବିତ ପୋସ୍କ ପ୍ରକଳ୍ପର ଗୋବିନ୍ଦପୁର ବଟବେଲାରି ଠାରେ ପୋସ୍କ ବିରୋଧୀଙ୍କ ଧାରଣା ଅବ୍ୟାହତ ରହିଥିବାବେଳେ ମଙ୍ଗଳବାର ଦିନ ଚାରୋଟି ରାଜନୈତିକ ଦଳର ପ୍ରତିନିଧିମାନେ ଯୋଗଦେଇ ଧାରଣାକାରୀଙ୍କୁ ଉଦ୍ଦବୋଧନ ଦେଇଥିଲେ ।
ନୂଆଗାଁସ୍ଥିତ ପୋସ୍କୋ ଅସ୍ଥାୟୀ କାର୍ଯ୍ୟାଳୟରେ ଗତକାଲି ପ୍ରଶାସନ ପକ୍ଷରୁ କ୍ଷତିପୂରଣ ଚେକ୍ ବଣ୍ଟନ ପରେ ଆଜି ବିରୋଧୀମାନେ ତତ୍ପର ହୋଇଯାଇଛନ୍ତି । ବଟବେଲାରି ବାଲିଟିକିରାଠାରେ ଅଭୟ ସାହୁଙ୍କ ନେତୃତ୍ୱରେ ଶତାଧିକ ପୋସ୍କୋ ବିରୋଧୀ ମଙ୍ଗଳବାରଦିନ ଧାରଣାରେ ବସିଥିଲେ ।
ଏହି ଧାରଣାରେ ବହୁ ଛାତ୍ରଛାତ୍ରୀ ଉପସ୍ଥିତ ଥିବାବେଳେ ତିର୍ତ୍ତୋଲ ଶିକ୍ଷାଜିଲ୍ଲା ଅଧିକାରୀ ଓ ଜଗତସିଂହପୁର ପ୍ରକଳ୍ପ ସଂଯୋଜକ ନିର୍ମଳ ଦାସ ଘଟଣାସ୍ଥଳକୁ ଯାଇ ପିଲାଙ୍କୁ ବିଦ୍ୟାଳୟ ଫେରିଆସିବା ପାଇଁ ଅନୁରୋଧ କରିଥିଲେ ।
ରାଜ୍ୟର ପ୍ରମୁଖ ୪ଟି ରାଜନୈତିକ ଦଳ ସେମାନଙ୍କ ସହ ସାମିଲ ହୋଇଛନ୍ତି । ସିପିଆଇ ରାଜ୍ୟ ସଂପାଦକ ଦିବାକର ନାୟକ ଏଥିରେ ଯୋଗଦେଇ ସରକାର ବଳ ପ୍ରୟୋଗକରି ଜୋରଜବରଦସ୍ତ ଜମି ଅଧିଗ୍ରହଣ କଲେ ହଜାର ହଜାର କର୍ମୀ ଓ ନେତୃବୃନ୍ଦ ଧାରଣାସ୍ଥଳରେ ବସି ସରକାରଙ୍କୁ ଉଚିତ୍ ଜବାବ ଦେବେ ବୋଲି କହିଥିଲେ ।
ବାଣିଜ୍ୟ ମନ୍ତ୍ରୀ ଆନନ୍ଦ ଶର୍ମା ଓ ଦକ୍ଷିଣକୋରିଆରେ ପୋସ୍କୋ ଅଧିକାରୀଙ୍କ ଉଦ୍ଦବେଗ ସତ୍ୱେ ଏବଂ ଗ୍ରାମସଭାରେ ଜମି ଅଧିଗ୍ରହଣକୁ ସ୍ଥାନୀୟ ଲୋକେ ପ୍ରତ୍ୟାଖ୍ୟାନ କରିଥିବାବେଳେ ରାଜ୍ୟ ସରକାର କେଉଁ ଅଧିକାରରେ ଜୁଲମ କରି ପୁଲିସର ଭୟ ଦେଖାଉଛନ୍ତି ବୋଲି ପ୍ରଶ୍ନ କରିଥିଲେ ।
ଅନ୍ୟମାନଙ୍କ ମଧ୍ୟରେ ସମାଜବାଦୀ ପାର୍ଟିର ରାଜ୍ୟ ସଭାପତି ରବି ବେହେରା, ଫରୱାର୍ଡ ବ୍ଲକର ସନ୍ତୋଷ ମିତ୍ର, ସି.ପି.ଏମ୍ ର ସୁରେଶ ପାଣିଗ୍ରାହୀ ପ୍ରମୁଖ ପୋସ୍କୋ ଓ ପ୍ରଶାସନ ବିରୋଧରେ ବର୍ଷିଥିଲେ । ରାଷ୍ଟ୍ରୀୟ ଜନତା ଦଳର ନେତା ହରିଶ୍ ମହାପାତ୍ର ଯୋଗଦେଇନପାରି ତାଙ୍କର ଲିଖିତ ବାର୍ତା ପଠାଇଥିଲେ ।
ଜଗତସିଂପୁର, ଜାନୁଆରୀ ୧୬(ଓଡିଶା ଡଟ୍ କମ୍)-ପ୍ରସ୍ତାବିତ ପୋସ୍କୋ ଅଞ୍ଚଳର ଗୋବିନ୍ଦପୁର-ନୂଆଗାଁ ସୀମା ବଟବେଲାରି ବାଲିଟିକିରାରେ ପୋସ୍କୋ ହଟାଇବା ଦାବିନେଇ ବିରୋଧୀମାନେ ଅନିର୍ଦିଷ୍ଟ କାଳ ପାଇଁ ଚଳାଇଥିବା ଧାରଣା ବୁଧବାର ଦିନ ତୃତୀୟ ଦିନରେ ପହଞ୍ଚିଛି ।
ବୁଧବାର ଦିନ ସକାଳୁ ଧାରଣାରେ ଶିଶୁ, ବୃଦ୍ଧ ଓ ମହିଳାଙ୍କୁ ଅଧିକ ସଂଖ୍ୟାରେ ସାମିଲ କରାଯାଇଛି । ବୁଧବାର ପୂର୍ବତନ ଅର୍ଥମନ୍ତ୍ରୀ ପଞ୍ଚାନନ କାନୁନଗୋ ଯୋଗଦେବାର କାର୍ଯ୍ୟକ୍ରମ ରହିଛି ।
ସୋମବାରଠାରୁ ରାଜସ୍ୱ କମିଶନରଙ୍କ ପାରାଦ୍ୱୀପ ଗସ୍ତ ଥିବାରୁ ସେ ମଧ୍ୟ ବୁଧବାର ପୋସ୍କୋ ଅଞ୍ଚଳ ଗସ୍ତ କରିବା ସମ୍ଭାବନା ରହିଛି ।ମଙ୍ଗଳବାର ଦିନ ଜଗତସିଂହପୁର ସାଂସଦ ବିଭପ୍ରସାଦ ତରାଇ ବିରୋଧୀଙ୍କ ଧାରଣାରେ ଯୋଗଦେଇ ଆନ୍ଦୋଳନକୁ ଆହୁରି ଜୋରଦାର କରିବାକୁ ସମର୍ଥନ ଜଣାଇଛନ୍ତି ।
ପୂର୍ବରୁ ପୋସ୍କୋ ବିରୋଧୀ ନେତା ଅଭୟ ସାହୁ ଓ ଭିଟାମାଟି ସୁରକ୍ଷା ଜନମଞ୍ଚ ସଭାପତି ଜୟନ୍ତ ବିଶ୍ୱାଳଙ୍କ ନେତୃତ୍ୱରେ ପ୍ରତିବାଦକାରୀମାନେ ଏକ ବିରାଟ ଶୋଭାଯାତ୍ରାରେ ଆସି ପହଞ୍ଚିବା ପରେ ଧାରଣାରେ ବସିଥିଲେ । ଢିଙ୍କିଆ, ଗୋବିନ୍ଦପୁର ଓ ପାଟଣା ଗ୍ରାମରୁ ହଜାର ହଜାର ପୋସ୍କୋ ବିରୋଧୀ ଏହି ଶୋଭାଯାତ୍ରାରେ ଆସିଥିଲେ ।
ଜଗତସିଂପୁର, ଜାନୁଆରୀ ୧୫(ଓଡିଶା ଡଟ୍ କମ୍)-ପୋସ୍କୋକୁ ହଟାଇବା ଦାବିରେ ମଙ୍ଗଳବାର ହେବାକୁ ଥିବା ଧାରଣାରେ ସାଂସଦ ବିଭୁପ୍ରସାଦ ତରାଇ ଓ ବିଶିଷ୍ଟ ଶ୍ରମିକ ନେତା ତଥା ବିଶ୍ୱମାନବିକ ଅଧିକାର ସଭ୍ୟ ଅଭିନ୍ନ ହୋତା ଯୋଗଦେବେ ବୋଲି ଜଣାପଡିଛି ।
ଏଥିସହିତ ଧାରଣାରେ ଶହଶହ ଶିଶୁ, ବୃଦ୍ଧ ଓ ମହିଳା ଭାଗ ନେବେ । ତେବେ ସୋମବାର ଠାରୁଆହୁରି ଅଧିକ ସଂଖ୍ୟାରେ ଲୋକଙ୍କୁ ସାମିଲ କରାଯିବ ବୋଲି ଆୟୋଜକମାନେ ସୂଚନା ଦେଇଛନ୍ତି ।
ପ୍ରସ୍ତାବିତ ପୋସ୍କୋ ଅଞ୍ଚଳର ଗୋବିନ୍ଦପୁର ନିକଟ ବଟବେଲାରି ବାଲିଟିକିରାରେ ପୋସ୍କୋକୁ ହଟାଇବା ଦାବିରେ ସୋମବାର ଦିନ ବିରୋଧୀ ନେତା ଅଭୟ ସାହୁ ଓ ଭିଟାମାଟି ସୁରକ୍ଷା ଜନମଞ୍ଚ ସଭାପତି ଜୟନ୍ତ ବିଶ୍ୱାଳଙ୍କ ନେତୃତ୍ୱରେ ବହୁ ଲୋକ ଏକ ବିରାଟ ଶୋଭାଯାତ୍ରରେ ଆସି ପ୍ରତିବାଦ ସଭା କରିବା ସହ ଧାରଣାରେ ବସିଥିଲେ ।
ପଶ୍ଚିମବଙ୍ଗ ସାଂସଦ ତଥା କୃଷକ ସଭାର ରାଷ୍ଟ୍ରୀୟ ଅଧ୍ୟକ୍ଷ ପ୍ରବୋଧ ପଣ୍ଡା ଏଥିରେ ଯୋଗଦେଇ ରାଜ୍ୟ ଓ କେନ୍ଦ୍ର ସରକାରଙ୍କ ତ୍ରୁଟିପୂର୍ଣ୍ଣ ନୀତିକୁ କଡ଼ା ସମାଲୋଚନା କରିଥିଲେ ।
ଅନ୍ୟମାନଙ୍କ ମଧ୍ୟରେ ଆଇ.ଏନ୍.ଟି.ୟୁ.ସିର ରାଜ୍ୟ ସମ୍ପାଦକ ତଥା କଂଗ୍ରେସ ନେତା ଜୟନ୍ତବିଶ୍ୱାଳ,ସିପିଆଇ ରାଜ୍ୟ ସହ ସମ୍ପାଦକ ଆଶିଷ କାନୁଗୋ ପ୍ରମୁଖ ଯୋଗଦେଇ ପୋସ୍କୋ ପ୍ରକଳ୍ପକୁ ଏହି ଅଂଚଳରୁ ତୁରନ୍ତ ପ୍ରତ୍ୟାହର କରାନଗଲେ ଆଗାମୀ ଦିନରେ ଆନେ୍ଦାଳନକୁ ଆହୁରି ଜୋରଦାର କରାଯିବ ବୋଲି କହିଥିଲେ ।
ଜଗତସିଂହପୁର, ମଇ ୨୦(ଓଡ଼ିଶା ଡ଼ଟ୍ କମ୍) ପ୍ରସ୍ତାବିତ ପୋସ୍କୋ ପ୍ରକଳ୍ପ ନେଇ କମ୍ପାନୀ ଅଧ୍ୟକ୍ଷ ମୁଖ୍ୟମନ୍ତ୍ରୀଙ୍କ ସହ ଆଲୋଚନା ପରେ ପ୍ରକଳ୍ପ କାର୍ଯ୍ୟ ନେଇ ପ୍ରଶାସନିକ ତତ୍ପରତା ପ୍ରକାଶ ପାଇଛି ।
ପଞ୍ଚାୟତିରାଜ ସଚିବ ତଥା ଇଡ୍କୋ ଅଧ୍ୟକ୍ଷ ତଥା ପରିଚାଳନା ନିର୍ଦ୍ଦେଶକ ପ୍ରଦୀପ ଜେନା, ଇଡ୍କୋ ଜମି ଅଧିଗ୍ରହଣ ବରିଷ୍ଠ ଅଧିକାରୀ ସଂଗ୍ରାମ ମହାପାତ୍ର ଏବଂ ଅନ୍ୟ ଅଧିକାରୀମାନେ ଶନିବାର ପ୍ରସ୍ତାବିତ ଅଞ୍ଚଳକୁ ଗସ୍ତ କରି ପ୍ରକଳ୍ପର ଅଗ୍ରଗତି ସଂପର୍କରେ ଆଲୋଚନା କରିଛନ୍ତି ।
ଏହି ଅଧିକାରୀମାନେ ପୋସ୍କୋ ଅସ୍ଥାୟୀ ଶିବିରରେ ପହଞ୍ଚି ଦିର୍ଘ ୫ବର୍ଷ ଧରି ଘର୍ୱାର ଛାଡ଼ି ଖରାବାର୍ଷାରେ ଟିଣ ଛାତତଳେ ପଡି ରହିଥିବା ୫୨ ପରିବାରଙ୍କ ଦୁଃଖଦୁର୍ଦ୍ଧଶା ସମ୍ପର୍କରେ ପଚାରି ବୁଝିଥିଲେ ।
ଏରସମା ବ୍ଲକ୍ ର କନାଗୋଳି ଅଞ୍ଚଳ ଗସ୍ତ କରି ବାଳିଆମରା ନୀରେ ତୁରନ୍ତ ପୋଲ ନିର୍ମାଣ ସହିତ ପ୍ରକଳ୍ପ ପାଇଁ ଅଧିକୃତ ଅଞ୍ଚଳ ନୋଳିଆସାହି, ମହଦଦାବୀର ଆଶ୍ରମ, ପୋଲାଙ୍ଗ, ଭୂୟାଁପାଳ, ନୂଆଗାଁରେ ଥିବା ପୋସ୍କୋ ଜନସମ୍ପର୍କ କାର୍ଯ୍ୟାଳୟ, ଗୋବିନ୍ଦପୁର, ନୂଆଗାଁ ବାଲିସାହି ଆଦି ପରିଦର୍ଶନ କରିଥିଲେ ।
ପରେ ପାରାଦ୍ବୀପସ୍ଥିତ ସର୍କିଟ୍ ହାଉସ୍ ରେ ଜିଲ୍ଲା ପ୍ରଶାସନ ଅଧିକାରୀଙ୍କ ସହ ଇଡ୍କୋ ଅଧ୍ୟକ୍ଷଙ୍କ ବୈଠକ ଅନୁଷ୍ଠିତ ହୋଇଥିଲା ଓ ଏଥିରେ ଆଗାମୀ ପଦକ୍ଷେପ ନେଇ ଆଲୋଚନା ହୋଇଥିଲା ।
ଜଗତସିଂହପୁର, ମଇ ୧୮(ଓଡ଼ିଶା ଡ଼ଟ୍ କମ୍) ପୋସ୍କୋ କୋଷ୍ଟାଲ ରୋଡ଼ ଗଣ୍ଡଗୋଳ ମାମଲାରେ ଗିରଫ ହୋଇ ଦୀର୍ଘ ଛଅ ମାସ ଜେଲରେ ରହିବା ପରେ ପୂର୍ବତନ ବିଧାୟକ ତଥା ସିପିଆଇ ନେତା ନାରାୟଣ ରେଡ୍ଡୀ ଶୁକ୍ରବାର ଖଲାସ ହୋଇଛନ୍ତି ।
ଗତ ବୁଧବାର ହାଇକୋର୍ଟ ରେ ତାଙ୍କର ଜାମିନ ମଞ୍ଜୁର କରିବା ସହ କୁଜଙ୍ଗ ବିଚାର ବିଭାଗୀୟ ମାଜିଷ୍ଟ୍ରେଟଙ୍କ ଆଲତରେ ହାଜର ହୋଇ ଜାମିନରେ ଯିବାକୁ ନିର୍ଦ୍ଦେଶ ଦେଇଥିଲେ ।
ନିର୍ଦ୍ଦେଶ ଅନୁଯାୟୀ ରେଡ୍ଡୀଙ୍କ ଓକିଲ ଆଜି ଅଦାଲତରେ ହାଇକୋର୍ଟଙ୍କ ନିର୍ଦ୍ଦେଶନାମା ଦେଖାଇବା ପରେ କୋର୍ଟ ତାଙ୍କୁ ଜାମିନରେ ଯିବାକୁ ଅନୁମତି ଦେଇଥିଲେ ।
ଭୁବନେଶ୍ୱର, ମଇ ୧୭(ଓଡ଼ିଶା ଡ଼ଟ୍ କମ୍) ପୋସ୍କୋ କମ୍ପାନୀ ପାରାଦ୍ବୀପ ନିକଟରେ ଆଠ ମିଲିଅନ୍ ଟନ୍ କ୍ଷମତା ବିଶିଷ୍ଟ ଇସ୍ପାତ କାରଖାନା ସ୍ଥାପନ କରିବ ବୋଲି ଏହାର ଅଧ୍ୟକ୍ଷ ତଥା ପରିଚାଳନା ନିର୍ଦ୍ଦେଶକ ଭୁବନେଶ୍ୱରରେ କହିଛନ୍ତି ।
ଆବଶ୍ୟକ ଥିବା ସମୁଦାୟ ୪୦୦୪ ଏକର ଜମି ମିଳିବା ପରେ ପୁଣି ପ୍ରକଳ୍ପକୁ ସଂପ୍ରସାରିତ କରାଯିବ ବୋଲି ସେ ବୁଧବାର ମୁଖ୍ୟମନ୍ତ୍ରୀ ନବୀନ ପଟ୍ଟନାୟକଙ୍କ ସହ ଆଲୋଚନା ପରେ ଗଣମାଧ୍ୟମକୁ କହିଛନ୍ତି ।
ପୂର୍ବରୁ ଥିବା ୧୨ ମିଲିଅନ୍ ଟନ୍ କ୍ଷମତା ବିଶିଷ୍ଟ ପ୍ଳାଣ୍ଟ ସ୍ଥାପନ ଯୋଜନା ବର୍ତ୍ତମାନ ମଧ୍ୟ ରହିଛି କିନ୍ତୁ ତାହାକୁ ତିନୋଟି ଭାଗରେ ବିଭକ୍ତ କରାଯାଇ ପ୍ରତ୍ୟେକ ଚାରି ମିଲିଅନ୍ ଟନ୍ ବିଶିଷ୍ଟ କରାଯାଇଛି, ସେ କହିଛନ୍ତି ।
ତେବେ ବର୍ତ୍ତମାନ ପର୍ଯ୍ୟନ୍ତ ଦୁଇ ହଜାର ଏକର ଜମି ଅଧିଗ୍ରହଣ କରାଯାଇଛି ଏବଂ ସେଥିରୁ ୫୦୦ ଏକର ଜମି କମ୍ପାନୀକୁ ହସ୍ତାନ୍ତର କରାଯାଇଛି । ଆଉ ୧୫୦୦ ଏକର ଜମି ହସ୍ତାନ୍ତର କରିବାକୁ ରହିଛି ବୋଲି ସରକାରଙ୍କ ପକ୍ଷରୁ କୁହାଯାଇଛି ।
୨୭୦୦ ଏକର ଜମିରେ ଆଠ ମିଲିଅନ୍ ଟନ୍ ବିଶିଷ୍ଟ ପ୍ରକଳ୍ପ ସ୍ଥାପନ ପାଇଁ କମ୍ପାନୀ ଇଚ୍ଛା ପ୍ରକାଶ କରିଛି ବୋଲି ୟୋନ୍ କହିଛନ୍ତି । ଦୁଇ ହଜାର ଏକର ଜମି ଅଧିଗ୍ରହଣ କରାଯାଇଥିବା ବେଳେ ଆଉ ସାତ ଶହ ଏକର ଜମି ଶୀଘ୍ର ଅଧିଗ୍ରହଣ କରାଯିବ, ମୁଖ୍ୟମନ୍ତ୍ରୀଙ୍କ କାର୍ଯ୍ୟାଳୟ ପକ୍ଷରୁ କୁହାଯାଇଛି ।
୧୨ ମିଲିଅନ୍ ଟନ୍ ବିଶିଷ୍ଟ ଇସ୍ପାତ ପ୍ରକଳ୍ପ ସ୍ଥାପନ ପାଇଁ ଗତ ୨୦୦୫ ଜୁନ୍ ୨୨ରେ ଦକ୍ଷିଣ କୋରିଆ କମ୍ପାନୀ ପୋସ୍କୋ ରାଜ୍ୟ ସରକାରଙ୍କ ସହ ବୁଝାମଣା ପତ୍ର ସ୍ୱାକ୍ଷର କରିଥିଲା ।
ତେବେ ଗତ ୨୦୧୦ ଜୁନ୍ ୨୨ରେ ବୁଝାମଣା ପତ୍ରର ଅବଧି ଶେଷ ହୋଇଯାଇଥିବା ବେଳେ ସ୍ଥାନୀୟ ଲୋକଙ୍କୁ ବିରୋଧ ଯୋଗୁଁ ପ୍ରକଳ୍ପ କାର୍ଯ୍ୟ ହୋଇପାରି ନାହିଁ ।
